Die Wonder van Afrikaans

Die Wonder van Afrikaans was ‘n landswye fees wat in 1959 gehou is om die ontstaan van Afrikaans as taal te vier.

In 1959 het die Suid-Afrikaanse Akademie vir Wetenskap en Kuns sy 50ste en die FAK sy 30ste bestaansjaar herdenk. Hierdie twee organisasies het baie gedoen om Afrikaans te handhaaf en  te bou. Die kultuurleier Douglas Fuchs het die tema “Die Wonder van Afrikaans” aan die hand gedoen en  die FAK het daarop in April en Mei taalfeeste regoor die land gehou, selfs tot in Namibië, Zimbabwe, Nederland en België. Verskeie feesgeskrifte  het verskyn om die aandag te vestig op Afrikaans as kultuurtaal, sy snelle aanvaarding en verspreiding en sy stryd teen oorheersing van die wêreldtaal Engels. Hierdie  feesvierings sowel as 1960 se Uniefees het baie gedoen om die geesdrif vir die groeiende Afrikaner-nasionalisme gaande te hou. Dit dra dan ook beduidend by tot die stigting van die Republiek van Suid-Afrika in 1961.

Bibliografie
Standard Encyclopaedia of Southern Africa, deel 1. Kaapstad: Nasou, 1970.
Venter, H.: Die Wonder van Afrikaans. In Koers, April 1959, deel 26, no. 11.

Afrikaans